หุ้น,ทองสหรัฐปิดบวกเล็กน้อย/น้ำมันลง
ดาวโจนส์ปิดบวกเพียง 20.88 จุด ทองคำเพิ่มขึ้น 3 ดอลลาร์ น้ำมันลดลง 95 เซนต์
7 ก.ย. 2561

ดาวโจนส์ปิดบวกเพียง 20.88 จุด ทองคำเพิ่มขึ้น 3 ดอลลาร์ น้ำมันลดลง 95 เซนต์
ดัชนีเฉลี่ยอุตสาหกรรมดาวโจนส์ปิดที่ 25,995.87 จุด เพิ่มขึ้น 20.88 จุด หรือ +0.08% ขณะที่ดัชนี เอสแอนด์พี 500 ปิดที่ 2,878.05 จุด ลดลง 10.55 จุด หรือ -0.37% และดัชนี แนสแดค ปิดที่ 7,922.73 จุด ลดลง 72.45 จุด หรือ -0.91%
ดัชนีดาวโจนส์ตลาดหุ้นนิวยอร์กปิดขยับขึ้นเพียงเล็กน้อยเมื่อคืนนี้ (6 ก.ย.) ท่ามกลางการซื้อขายที่ซบเซา เนื่องจากนักลงทุนยังคงวิตกกังวลเกี่ยวกับข้อพิพาททางการค้าระหว่างสหรัฐและประเทศคู่ค้า ขณะที่ดัชนี แนสแดค  และ เอสแอนด์พี 500 ปิดในแดนลบติดต่อกันเป็นวันที่ 3 หลังจากหุ้นกลุ่มเทคโนโลยีและกลุ่มพลังงานร่วงลงอย่างต่อเนื่อง นอกจากนี้ นักลงทุนยังระมัดระวังการซื้อขายก่อนที่กระทรวงแรงงานสหรัฐจะเปิดเผยตัวเลขจ้างงานนอกภาคเกษตรประจำเดือนส.ค.ในวันนี้ เพื่อเป็นปัจจัยบ่งชี้ทิศทางอัตราดอกเบี้ยของธนาคารกลางสหรัฐ (เฟด)
สัญญาน้ำมันดิบเวสต์เทกซัส อินเตอร์มีเดียต หรือ ไลต์สวีตครูด ส่งมอบเดือนต.ค. ร่วงลง 95 เซนต์ หรือ 1.4% ปิดที่ 67.77 ดอลลาร์/บาร์เรล สัญญาน้ำมันดิบเบรนท์ส่งมอบเดือนพ.ย. ลดลง 77 เซนต์ หรือ 1% ปิดที่ 76.50 ดอลลาร์/บาร์เรล
ราคาทองคำตลาดโคเม็กซ์ เพิ่มขึ้น 3 ดอลลาร์ ปิดที่ 1,204.30 ดอลลาร์ต่อออนซ์